﻿ RECENZII  WELL BEING FOR ALL. CONCEPTS AND TOOLS FOR SOCIAL COHESION, COUNCIL OF EUROPE 1 PUBLISHING, STRASBOURG CEDEX, 2008 Mai multe motive m-au determinat să fac o prezentare a lucrării de faţă, dincolo că avem de-a face cu o publicaţie valoroasă care merită să fie cunoscută. Mai exact, este vorba de un volum bilingv (engleză şi franceză) şi care poartă numărul 20 din Seria „Tendinţe în coeziunea socială”. Titlurile seriei ne învederează preocupările Consiliului Europei pentru coeziunea socială, în cadrul unei strategii specifice, altfel sunt teme referitoare la sărăcia şi excluziunea socială, finanţarea pensiilor şi a îngrijirii medicale, responsabilitatea socială în lumea globalizării, reconcilierea dintre flexibilitatea muncii şi coeziunea socială, dintre bunăstarea emigranţilor şi interesul public, întărirea securităţii individuale prin coeziunea socială etc. Un interes al demersului întreprins se referă la faptul că în Partea I a volumului, în capitolele elaborate de către autorii din Divizia menţionată a Consiliului Europei, se propune conceptul de „bunăstare pentru toţi” (well-being for all), precum şi o metodologie aparte pentru determinarea conţinutului său, respectiv metodologia de grup. Aşa cum se va putea constata, se adoptă o orientare specifică „Teoriei ce apare din date” (grounded theory – Straus şi alţii). Bunăstarea pentru toţi este ceea ce definesc oamenii înşişi prin intermediul unei cercetări bazate pe metodologia de grup. Cu toate acestea, în cuprinsul lucrării nu se fac trimiteri explicite la denumirea orientării metodologice promovate, în schimb, se respinge metodologia investigării individuale, pe motiv că produce rezultate subiective, pe când metodologia de grup contribuie la obiectivarea percepţiilor individuale. Alte motive ale interesului pentru lucrare sunt cu totul particulare, şi anume am în vedere faptul că cercetarea de grup s-a efectuat şi în oraşul Timişoara, alături de alte două oraşe europene Mulhouse (Franţa), Rovereto (Italia), şi un arondisment din Paris. Studiile s-au mai desfăşurat într-o firmă finlandeză multinaţională cu sediul în oraşul Strasbourg şi într-un liceu din Mulhouse. Referitor la semnificaţia conceptului „bunăstare pentru toţi” sau sentimentul bunăstării (sense of well-being), autoarea Gilda Farrell consideră că ea poate fi dedusă exclusiv prin metodologia de grup. Astfel, criteriul obiectiv al bunăstării este „consensul sau unanimitatea, şi care alcătuiesc părţi ale unei viziuni împărtăşite cu alţii” (p. 25). Sentimentul bunăstării este rezultatul interrelaţiilor, el este, totodată, şi un factor motivator şi reprezintă drepturi aplicate tuturor prin „producerea şi continua disponibilitate a bunurilor comune” (bunuri publice locale, n.m.I.M. p. 29). Fără nici o îndoială că demersul adoptat pentru determinarea conţinutului „bunăstării pentru toţi” este valid şi mai ales faptul că asigurarea acesteia pentru o colectivitate sau alta depinde de ceea ce se întreprinde în acele localităţi cu participarea cetăţenilor. Totodată, rămân unele aspecte de Adresa de contact a autorilor: Ioan Mărginean, Institutul de Cercetare a Calităţii Vieţii, Calea 13 Septembrie, nr. 13, sector 5, 050711, Bucureşti, România, e-mail: imargin@iccv.ro; Laureana Urse, Institutul de Cercetare a Calităţii Vieţii, Calea 13 Septembrie, nr. 13, sector 5, 050711, Bucureşti, România, e-mail: lauraurse@yahoo.com; Laura Tufă, Institutul de Cercetare a Calităţii Vieţii, Calea 13 Septembrie, nr. 13, sector 5, 050711, Bucureşti, România, e-mail: tufa_laura@yahoo.com. 1 Divizia pentru Dezvoltarea Coeziunii Sociale, (condusă de către Gilda Farrell) din cadrul directoratului general pentru coeziune socială. De semnalat precizarea potrivit căreia lucrarea reprezintă opiniile autorilor şi nu neapărat politica Consiliului Europei. De altfel, din şapte autori menţionaţi doar la cuprins, numai doi lucrează în cadrul Diviziei menţionate. CALITATEA VIEŢII, XX, nr. 3–4, 2009, p. 407–416 408 RECENZII 2 discutat. De exemplu, ideea că semnificaţia conceptului în cauză poate fi dedusă numai prin metodologia de grup, pentru că numai astfel „percepţiile individuale se obiectivează prin consensul a ceea ce este esenţial pentru fie care” (p. 15). Dacă bunăstarea este un mod esenţial, experimentată individual, când este considerată în comun, ea devine un obiectiv social, ne încredinţează autoarea. În realitate, aşa cum a rezultat din cercetarea întreprinsă, avem de-a face cu o serie de aspecte abordate deja în cercetările de calitate a vieţii din ultimii 50 de ani. De altfel, unul dintre autorii care semnează un capitol în volum, cunoscutul sociolog german W. Glatzer (cu contribuţii vechi în domeniu) consideră că cele două concepte, „bunăstare” şi „calitatea vieţii”, sunt folosite interşanjabil, fără o clară separare în cărţi şi articole (p.100). Prezentarea metodologiei de grup utilizate (capitol semnat de către S. Thirion, funcţionar administrativ din cadrul Diviziei de specialitate a Consiliului Europei) ne încredinţează atât de adecvarea ei, dar şi de faptul că nu trebuie să fie singulară. Ea constă în întrunirea într-o sală a unui public eterogen (minim 60 persoane). Într-o primă fază se alcătuiesc grupuri omogene (profil unic) de câte 8–10 persoane. Acestor grupuri li se adresează trei întrebări (patru în cazul cercetării din Paris). Ce înseamnă bunăstarea pentru tine?; Ce înseamnă starea rea (ill-being) pentru tine?; Ce faci sau poţi face în legătură cu bunăstarea ta?; respectiv, Ce trebuie făcut pentru consolidarea bunăstării? (în cazul cercetării desfăşurată în Paris). După formularea răspunsurilor din partea tuturor membrilor în cadrul grupelor omogene, sunt prezentate rezultatele. În faza a doua, se constituie grupuri multiprofil (cu câte un reprezentant din fiecare grup cu profil unic), cu sarcina de a reconcilia punctele de vedere diferite şi de a obţine astfel semnificaţia socială a bunăstării/a stării rele. Fără îndoială că metodologia propusă este corectă şi totodată interesantă. Totuşi, problema de fond rămâne şi aici şi anume faptul că nu se rezolvă automat problema reprezentativităţii, chiar dacă este studiat un grup de persoane eterogen. La urma urmei, 60 de persoane nu pot reprezenta, ca moduri de gândire şi simţire, cum se doreşte, cetăţenii unei localităţi alcătuită din sute de mii sau chiar milioane de persoane şi cu atât mai puţin o ţară. Nu toate persoanele de o anumită categorie (elevi, tineri şomeri, persoane cu handicap) gândesc la fel, au trebuinţe identice etc. Concluzia ar fi că ar trebui să se facă, pe de-o parte, cercetarea unui număr mare de public şi, pe de altă parte, compararea cu rezultatele altor metodologii şi procedee de cercetare. În modul de cercetare propus, o altă contribuţie de semnalat este identificarea bunurilor care pot contribui la bunăstarea socială şi a criteriilor de progres (evaluate pe o scală de intensităţi) în atingerea bunăstării pentru toţi. Cât priveşte rezultatele obţinute în cercetarea din Timişoara (p. 59), sunt de menţionat un număr de dimensiuni cu indicatori specifici: accesul la resurse esenţiale, mediul de locuit, relaţiile cu instituţiile, relaţiile dintre persoane, sentimentele (încredere, teamă, liniştire, apartenenţă, calm), participarea. Pentru confirmarea celor relatate anterior privind conceptele de bunăstare şi de calitate a vieţii, menţionez că şi în cercetările de calitate a vieţii pe care le desfăşurăm la ICCV (Calitatea vieţii în România), ca în alte cercetări de profil, sunt avute în vedere aceste aspecte. La rândul său, Glatzer are în vedere diferenţierile dintre bunăstarea individuală (privată) şi cea publică, dintre cea personală şi cea naţională, şi semnalizează utilizarea unor indicatori şi indici specifici prin care se măsoară bunăstarea şi calitatea vieţii, cum ar fi Indexul dezvoltării umane (UNDP), Indexul speranţei de viaţă fericită (Veenhoven, 1996), Indexul bunăstării umane (Prescott- Allen, 2001), Indexul ponderat al progresului social (Estes, 2004). Între cele zece ţări pentru care se dau valorile pentru indecişii respectivi se numără şi România. Din păcate şi de această dată, cu o singură excepţie, România este pe ultimul loc dintre ţările de comparaţie (Norvegia, Danemarca, Germania, Franţa, Italia, Spania, Polonia, SUA şi Japonia). De remarcat că nici Japonia nu performează foarte bine, în timp ce Norvegia şi Danemarca îşi împart de fiecare dată primele două locuri. Alţi autori care semnează în volumul prezentat, cum este Jean-Luc Dubois, (Universitatea Versailles), subliniază faptul că există o aspiraţie generală spre bunăstare, iar atingerea ei presupune o nouă etică bazată pe interacţiune socială, o înţelegere mai adecvată a unei dezvoltări durabile social, în legătură cu responsabilitatea şi echitatea. La rândul său, J. Nascimento (Ilê-de-France, Institutul de Planificare Regională şi Orăşenească) tratează problematica obţinerii bunurilor publice şi responsabilitatea autorităţilor locale 3 RECENZII 409 pentru bunăstarea populaţiei. Este interesant de semnalat că este citat şi autorul român Nicholas Georgescu–Roegen, în legătură cu teoria „non-creşterii”, bazată pe legea generală a entropiei şi a faptului că resursele naturale nu sunt inepuizabile şi nu sunt regenerabile (p. 136). Ori, modelul de dezvoltare promovat în prezent nu ţine cont de acest lucru. Se impune o nouă concepţie despre bunul comun (bunurile obţinute prin acţiunea colectivă la nivel local), pentru a putea menţine coeziune societăţii prin acţiuni individuale şi colective, în interiorul ca şi în afara unei anumite comunităţi. Într-un capitol aparte, B. Amorovo (Universitatea Roskilde, Danemarca) deşi consideră că imaginaţia colectivă şi bunăstarea sunt două utopii, aceasta nu înseamnă nici pe departe că ar fi nefolositoare. Prin utopii se promovează condiţiile necesare pentru a obţine transformări radicale. În cazul de faţă, axarea pe bunurile comune este o condiţie a bunăstării. Vechiul slogan „gândeşte local şi acţionează global” (bottom-up) s-a transformat în opusul său „gândeşte global şi acţionează local” (top-down). În acest context, arată autorul, modelul social european edificat în Europa, bazat pe redistribuţie printr-un pact social, este pus în discuţie pentru că s-au schimbat condiţiile în care a fost edificat (globalizare, raritatea resurselor). Se produce, spune autorul, trecerea de la statul bunăstării (centrat pe bunurile publice) la societatea bunăstării (centrată pe bunurile comune), aceasta din urmă este o alternativă la globalizare (p. 169). Dacă prin globalizare se creează sustenabilitatea pentru 800 milioane persoane, iar 6 miliarde sunt excluse, prin modelul bunurilor comune, dacă ar fi realizabil, s-ar obţine o „mondializare”: noi forme de viaţă şi cooperare. În fine, un loc aparte în volum îl ocupă studiul semnat de către C. Redelsperger (o doamnă teolog protestant, în prezent consultant). Sunt prezentate modalităţi concrete de intervenţie în situaţii de criză, pentru atingerea bunăstării prin procese de învăţare. Evident, rămân multe alte probleme de discutat, cum ar fi, de exemplu, disponibilitatea oamenilor de a participa efectiv la îndeplinirea obiectivelor de producere a bunurilor comune, conţinutul acestei participări şi valoarea pentru colectivitate. În încheiere, îmi exprim speranţa că am provocat curiozitatea cititorilor pentru a studia volumul prezentat. Ioan Mărginean CĂTĂLIN ZAMFIR, O istorie subiectivă în sociologia românească: din 1944 până în prezent, Iaşi, Polirom, 2009 „A vorbi despre o carte, despre problemele pe care le conţine, este un fapt care-l implică pe cititor cu subiectivitatea lui, aşa cum cu subiectivitatea lui este implicat şi autorul în opera sa” (A. Dumitriu, Eseuri). Cu precizarea conţinută în citatul de mai sus privitoare la subiectivitate, voi încerca o prezentare a cărţii profesorului Cătălin Zamfir. Este o carte autobiografică, la baza deciziei de a o scrie stând, conform mărturiei autorului, trei raţiuni: 1. „Insatisfacţia faţă de modul în care uneori este tratată sociologia românească în perioada comunistă şi în cea a tranziţiei: simplificată şi chiar distorsionată, dominată de încrâncenări şi import de scheme ideologice”. „Această carte este o «mărturie» despre cum a fost trăită sociologia de către un sociolog în perioada tulbure de după război”. 2. „Istoria sociologiei cere ea însăşi o abordare sociologică. Sociologia ca fapt social, ca produs al unui context social şi personal”. 3. „Un prilej de retrăire a propriei vieţi”. 410 RECENZII 4 Autorul se aşteaptă ca această carte să fie citită cu interes: „Sunt scrise multe cărţi despre istoria personală a producătorilor de cunoaştere. Şi sunt citite cu mare interes. Explicaţia atracţiei pentru asemenea «poveşti» stă în interesul pentru procesul de producţie a ideilor. Ideile nu vin doar din logica strictă a ideilor, ci şi din experienţa autorilor”. Deşi în decursul timpului am citit multe cărţi despre „producătorii de cunoaştere”, dar şi despre scriitori, pictori, muzicieni, m-au atras, în egală măsură, opera şi personalitatea. În cazul cărţii profesorului Cătălin Zamfir m-a atras mai mult asamblarea contextului sociopolitic cu contextul personal şi asamblarea personalităţii cu opera. Dar grija cu care am încercat să mă apropii de „universul” profesorului Cătălin Zamfir presupune un mare risc: „Accesul la universul celorlalţi (colegi, prieteni) este limitat şi există riscul unor distorsiuni” (spune chiar autorul cărţii). Autorul mai spune şi că „În cazul producerii ideilor sociologice, contribuţia contextului social şi a experienţei personale este mult mai puternică”. Opţiunea metodologică a autorului pentru această carte este „o istorie personalizată a sociologiei”, o istorie a sociologiei bazată pe experienţa proprie, cu speranţa că „... o istorie a mea ca parte a sociologiei româneşti poate că va ajuta la limpezirea imaginii de ansamblu”. „Această carte este experienţa mea şi nu a celorlalţi colegi”. Dar, ceea ce cred că trebuie reţinut din cele scrise de autor este următorul fapt: „Oricât de diferite ar fi teoriile personalizate, toate sunt adevărate şi doar împreună pot asambla imaginea istoriei trăite a sociologiei româneşti. Realitatea sociologiei în care trăim este, în fapt, o pluralitate de realităţi ale sociologilor şi ale interacţiunilor sociologilor. O reţea socială şi interpersonală complexă”. Partea I a cărţii, intitulată „Primii 27 de ani de sociologie: 1962–1989” conţine, de fapt, abordarea următoarelor probleme: a. familia, şcoala şi facultatea; b. relaţia cu Dumnezeu şi opţiunea ideologică; c. drumul spre sociologie şi meandrele acestuia; d. împlinirea parţială ca sociolog; e. sociologia în general şi sociologia românească din perioada socialistă. a. Prin natura problemelor (familie, copilărie, adolescenţă) este posibil ca subiectivitatea autorului să fie mai mare; concomitent, subiectivitatea cititorului poate fi şi ea mai mare, atât pentru cititorul care a trăit aproximativ aceeaşi perioadă istorică ca şi autorul (este şi cazul meu), cât şi pentru un cititor tânăr care a trăit cel mult o parte a adolescenţei înainte de 1990. În ceea ce priveşte familia, cred că este necesar să se reţină că profesorul Cătălin Zamfir a trăit într-o familie (ca şi prietenii acesteia) de mari intelectuali ai României şi care „veneau” din perioada anterioară comunismului; aceşti intelectuali s-au adaptat şi s-au integrat în modalităţi diferite în epoca istorică, respectiv instaurarea comunismului în România (o perioadă tulbure şi extrem de complexă). Importanţa familiei şi a prietenilor acesteia trebuie privită, în primul rând, ca mediu intelectual formator şi orientativ în viaţă dar şi, probabil, sub aspect ideologic. b. Relaţiei cu Dumnezeu, deşi îi atribuie un spaţiu mic, îi consacră paragraful intitulat „Problemele personale în legătură cu Dumnezeu şi sursa unei alte atitudini morale”. Autorul localizează sursa „despărţirii de Dumnezeu” într-un episod din copilărie şi continuă mai târziu prin atribuirea lui Dumnezeu a unei responsabilităţi „pentru neregulile din jurul meu”. Autorul continuă cu un pasaj semnificativ: „Probabil că despărţirea de Dumnezeu a alimentat aplecarea spre activism. În jurul meu nu vedeam nici-un argument pentru a fi credincios. Şi nici mai târziu nu am găsit vreunul. A rămas doar respectul pentru ceilalţi şi credinţa lor”. Mult mai complexă este problema opţiunii politice a profesorului Cătălin Zamfir. Aceasta se originează, conform mărturiei autorului, într-o criză morală din perioada adolescenţei, dar care se baza şi pe mai multe întâmplări din copilărie precum şi pe percepţia acestora la vremea respectivă. De altfel, profesorul Cătălin Zamfir simte nevoia să facă o referire la semnificaţia faptelor din memorie: „Faptele despre care credem că ne-au modelat experienţa nu au o semnificaţie dată, constantă în timp. Ele au o dinamică proprie. Faptele pot avea, în momentul producerii, un efect difuz, pe care doar îl intuim. Dacă nu le-aş fi acordat vreo importanţă, memoria nu le-ar fi reţinut într-o manieră atât de vie. Ele sunt iniţial înconjurate de semnificaţii şi legături vagi, incerte. Evenimentele importante nu sunt 5 RECENZII 411 încapsulate în memorie, rămânând în timp cu aceeaşi semnificaţie, fără nici-o legătură cu contextul intelectual ulterior, ci sunt păstrate într-un mod dinamic şi fluctuant. Semnificaţia evenimentelor reţinute în memorie suferă un proces de schimbare/explicitare în noile contexte”. Continuând şirul evenimentelor care au dus la aderarea la ideea de comunism, profesorul Cătălin Zamfir evocă, cu mult respect, pe tatăl „vitreg”, Stanciu Stoian („Avea stilul impunător al intelectualului «vechi», cu o poziţie importantă şi după război. Avea o percepţie moderată, raţională a evenimentelor. Senzaţia mea era că avea o înţelepciune a istoriei. Comunismul era pentru el o istorie care venise. Şi faţă de istorie trebuie să ai un soi de resemnare, dar să-ţi faci datoria de intelectual. Bănuiam că multe lucruri nu-i plăceau, dar credea că timpul le va corecta...”). În criza morală pe care o traversa adolescentul Cătălin Zamfir, criză care „a generat probabil exigenţe morale foarte înalte faţă de societate”, pe care „nu o înţelegeam” şi pe care o „acuza că nu are nici-o calitate morală” şi pe care o percepea ca fiind „rea”, tatăl autorului „a evitat să-mi ofere o altă viziune, mai pozitivă, asupra societăţii”; dar „Nu ştiu ce a avut în minte când mi-a dat să citesc o broşură...”: era „Materialismul dialectic şi istoric” de Stalin („considerată ca fiind o popularizare sintetică a concepţiei comuniste”); autorul avea 15 ani când a citit-o; „am fost cucerit la nivel moral. Îmi oferea o imagine globală, articulată despre ce e lumea, mai ales ce va fi societatea pe care voia s-o construiască comunismul”; „La 15 ani am adoptat ca acceptabilă viziunea comunistă despre istorie. Ce însemna pentru mine comunismul este mai greu de spus. Ceva foarte vag. Punct: îmi plăcea moral ideea de comunism. „Din doctrina comunistă mi-au rămas pentru toată viaţa două principii, mai mult etice. În primul rând un activism social. Societatea trebuie să o construim noi, oamenii. Şi avem o responsabilitate pentru cum este aceasta. În al doilea rând, o morală a muncii: fiecare are datoria să facă ceva pentru ceilalţi, pentru societate. Iar munca este o formă de a contribui cu ceva. Chiar dacă mergeam la «muncă patriotică» în agricultură, munceam cu plăcere, dar şi cu o anumită responsabilitate”. Cu trimitere la istoria pe care o trăia, profesorul Cătălin Zamfir conchide: „Am acceptat şi punctul de vedere al tatălui meu: toate lucrurile neplăcute, pe care nu le nega şi care nu-i plăceau şi lui, sunt poate inevitabile într-o anumită fază a istoriei. Dar aceasta le va elimina în cele din urmă. În acest fel se rezolvă discrepanţa dintre realitate şi ideal. Idealul rămâne dezirabilul care poate şi trebuie realizat. Dar în timp”. Trecerea timpului a adus noi nuanţe în convingerile profesorului Cătălin Zamfir. Primele contacte cu Partidul Comunist „au fost de la început mai degrabă negative”; în general, profesorul Cătălin Zamfir, îşi caracterizează atitudinea ca o aderare teoretică şi morală la ideea de comunism dar „ceea ce se întâmpla” însă nu-mi plăcea deloc, dar eram tentat să cred că aceasta nu era, în perspectivă, « ceva specific» ci mai mult ceva trecător. În fapt, nu prea aveam contact cu realitatea politică. Eram student, îmi petreceam vremea în bibliotecă, la cursuri şi seminarii şi cu colegii”. Se va produce însă o schimbare a opţiunii ideologice, treptat, în etape; ajunge la concluzia că sistemul (şi nu persoanele) produce cultul personalităţii, exclusivism ideologic şi teroare politică. Noua opţiune este democratizarea politică. Am insistat într-o oarecare măsură pe acest subiect, având în vedere că autorul însuşi afirmă: „Pentru un sociolog, opţiunea sa ideologică este un factor determinant”. c. Drumul spre sociologie al profesorului Cătălin Zamfir a început după absolvirea Facultăţii de Filozofie din Universitatea Bucureşti. Deşi preparator la etică în cadrul Facultăţii de Filozofie, tematica filosofică a început să nu-l mai intereseze. „În mod special trei cărţi au fost decisive pentru evoluţia ulterioară”: „The organizations” de March şi Simon, „Psihologia organizaţiilor” de Katz şi Kahn, „Social Theory and Social Structure” a lui R. K. Meton. Trebuie menţionat că nu exista o secţie sau facultate de sociologie în perioada în care autorul era student; în 1966 s-a înfiinţat secţia de sociologie a Facultăţii de Filosofie din Universitatea Bucureşti; autorul, absolvent atunci, a rămas în afara catedrei de sociologie nou înfiinţate, catedră constituită prin „metode foarte personalizate”. Aşa cum rezultă din carte, ceea ce caracterizează drumul spre sociologie al profesorului Cătălin Zamfir este o anumită dualitate: pe de o parte îşi desfăşoară activitatea instituţională, predominant în cadrul filozofiei, pe de altă parte preocupările de sociologie se extind şi se 412 RECENZII 6 consolidează, încât până în 1990 publică cărţi fundamentale ale sale şi ale sociologiei. Probabil că desfăşurarea activităţii instituţionale predominant în cadrul filozofiei s-a datorat, mai ales, situaţiei precare a sociologiei din punct de vedere instituţional din acea perioadă (înfiinţarea târzie a catedrei de sociologie şi modul de constituire a ei, apoi desfiinţarea din nou a secţiei de sociologie, situaţia dificilă a cercetării ştiinţifice sociologice). Etapele principale ale drumului către sociologie sunt: colaborarea cu T. Herseni (participarea la cercetări sociologice), pregătirea doctorală şi teza de doctorat (prima teză de doctorat cu o temă sociologică susţinută după 1944), studii teoretice de sociologie („credeam că problema fundamentală a sociologiei era în domeniul teoriei”), experienţa americană (la Institute for Social Research, University of Michigan), „studii în izolare”, studii şi cărţi grupate de autor în „sociologia constructivă” şi „sociologie teoretică”. „Sociologia constructivă” s-a finalizat cu cărţile „Dezvoltarea umană a întreprinderii” (1980), „Indicatori şi surse de variaţie a calităţii vieţii” (1984), „Modul de viaţă şi calitatea vieţii” (1982) şi „Stiluri de viaţă. Dinamica lor în societatea contemporană” (1989). „Sociologia teoretică” este reprezentată în primul rând de cartea „Structurile gândirii sociologice. Sociologia explicativă şi sociologia constructivă” (1987), dar şi prin pregătirea cărţii „Incertitudinea. O perspectivă psihosociologică” (2005) şi a „Dicţionarului de sociologie” (1993). Această enumerare sumară a etapelor devenirii sociologului Cătălin Zamfir pot fi completate prin consideraţii ale autorului privitoare la sine: „nu voiam să devin un erudit, ci un căutător”; „şi eu am tentaţia să cred că am dreptate întotdeauna. „Dar educarea toleranţei faţă de alte puncte de vedere şi deschiderea faţă de revizuirea propriilor opinii sunt esenţiale pentru un om de ştiinţă”; citările ar putea continua, dar numai citirea cărţii poate da imaginea completă şi asupra acestei problematici. d. Făceam remarca privitoare la „împlinirea parţială ca sociolog”; ea rezultă din, ceea ce deja am mai spus, pe de o parte, desfăşurarea activităţii instituţionale în mai multe „locuri de muncă” şi predominant sub umbrela filozofiei, pe de altă parte, drumul spre sociologie din care au rezultat cărţi fundamentale pe care niciun sociolog român nu le poate ocoli. e. Prima parte a cărţii conţine, pe tot parcursul ei, consideraţii extrem de interesante referitoare la sociologie în general şi la sociologia românească din perioada socialistă: – „Producţia sociologică originală reprezintă discontinuităţi pe fluxul tematicii sociologice, exprimând schimbările sau chiar mai mult, rupturile şi răsturnările sociale”; – „Sociologiile trebuie supuse unei duble evaluări: relevanţa ştiinţifică şi relevanţa socială”; – „Sociologia este un câmp ştiinţific în care sociologia marxistă este doar o sociologie, alături de alte sociologii”; – Consideram că misiunea sociologiei atunci şi cu siguranţă şi astăzi, este de a-şi dezvolta capacitatea construcţiei sociale, a organizării/reorganizării sistemelor sociale. În acest context, nevoia de regândire a programului de schimbare socială era o prioritate absolută”; – Formulează trei surse ale varietăţii perspectivelor din sociologie: 1) complexitatea enormă a realităţii sociale; 2) realitatea socială este dinamică, se modifică; 3) grupurile sociale au perspective diferite asupra aceleaşi realităţi; ideologiile sunt asemenea perspective complementare. Enumerarea ar putea continua, dar vreau să evit riscul simplificării prin citate; le-am menţionat doar pentru a stimula citirea acestei cărţi şi dialogul cu autorul ei. Partea a doua a cărţii („Sociologia după revoluţie”) este „povestea” împlinirii şi a apogeului sociologului Cătălin Zamfir; pentru mine ca cititor (dar şi ca cercetător ştiinţific la Institutul de Cercetare a Calităţii Vieţii încă de la constituirea acestuia) împlinirea profesorului Cătălin Zamfir este dată de participarea la construcţia socială, organizarea şi conducerea Institutului de Cercetare a Calităţii Vieţii, conducerea Facultăţii de Sociologie şi Asistenţă Socială, precum şi de proiectele de cercetare (tranziţia, problematica calităţii vieţii, dezvoltarea socială, inovaţia socială ş.a.). Este acea parte a activităţii sociologului şi omului de ştiinţă cunoscută tuturor generaţiilor de sociologi; la ea a participat mai ales generaţia tânără, pe care profesorul Cătălin Zamfir a încurajat-o şi a promovat-o constant (promovarea generaţiei tinere este o dimensiune a activităţii profesorului Cătălin Zamfir). Pentru noi, colaboratori şi cititori, „Sociologia după revoluţie” este o perioadă plină de realizări a autorului cărţii şi nu vedem, din afară, dezamăgirile. Se pare că ele există şi sunt menţionate în carte. 7 RECENZII 413 Am citit cartea cu multă atenţie şi în mod sigur voi reveni la ea pentru anumite probleme. Este o carte densă, care poate fi citită atât din interesul pentru personalitatea autorului cât şi din interesul pentru anumite probleme ale sociologiei şi de sociologie. Poate fi percepută diferit de generaţiile tinere şi de reprezentanţii generaţiilor care au trăit şi au activat aproximativ în aceeaşi perioadă istorică cu autorul. Consider extrem de interesant un dialog al opiniilor tuturor generaţiilor privitoare la această carte. Laureana Urse IOAN MĂRGINEAN, IULIANA PRECUPEŢU (coord.), Calitatea vieţii şi dezvoltarea durabilă. Politici de întărire a coeziunii sociale, Bucureşti, Editura Expert, 2008, p. 310 Volumul Calitatea vieţii şi dezvoltarea durabilă. Politici de întărire a coeziunii sociale se constituie ca rezultat al unei serii de studii întreprinse în cadrul proiectului de cercetare „Modelul calităţii vieţii din perspectiva dezvoltării durabile”, proiect dezvoltat de către Institutul de Cercetare a Calităţii Vieţii, ca partener la contractul de cercetare „Dezvoltarea durabilă a României în context european şi mondial”, finanţat prin programul CEEX al Ministerului Educaţiei şi Cercetării, în perioada 2005–2008. Perspectiva abordată este ilustrată în studiul introductiv: Calitatea vieţii şi dezvoltarea durabilă. Căi spre coeziune socială. Acest capitol subliniază importanţa celor două concepte, „calitatea vieţii” şi „dezvoltarea durabilă”, în susţinerea coeziunii sociale. Modelul de analiză clarifică legătura dintre cei trei termeni: dezideratul actorilor sociali implicaţi în susţinerea bunăstării indivizilor este reducerea inegalităţilor sociale şi, implicit, o societate mai puţin polarizată (coeziune socială). Acţiunile întreprinse în acest sens iau în calcul diferitele domenii ale vieţii indivizilor, având ca scop o calitate înaltă a vieţii, atât a generaţiilor prezente, cât şi a celor viitoare. Interesul pentru coeziune socială a apărut „ca urmare a creşterii vizibilităţii unor fenomene sociale, cum sunt noile forme de sărăcie, creşterea inegalităţilor în distribuirea veniturilor, creşterea insecurităţii locului de muncă, migraţia sau îmbătrânirea populaţiei” (p. 17). Astfel, logica instituirii coeziunii sociale ca obiectiv al politicilor sociale devine evidentă. Ca structură, volumul cuprinde analize secundare de date statistice şi din diverse cercetări (INS, Diagnoza Calităţii Vieţii, Eurobarometrul rural, Barometrul de Opinie Publică, Ancheta asupra condiţiilor de viaţă, European Quality of Life Survey, European Working Conditions Survey, European Labour Force Survey, European Value Survey, Eurostat). Studiile analizează domeniile calităţii vieţii: standardul de viaţă şi bunăstarea economică, calitatea ocupării, locuirea, educaţia, capitalul social, sănătatea, mediul înconjurător, temerile populaţiei. Prima parte a volumului cuprinde studii de diagnoză în România şi Europa, pe domeniile expuse anterior. Aceste analize sunt orientate de perspectiva coeziunii sociale, autorii identificând atât categoriile sociale defavorizate în fiecare domeniu al calităţii vieţii, cât şi pe cele „privilegiate”. De asemenea, analiza surprinde atât dimensiuni obiective, cât şi subiective cu privire la aprecierile populaţiei asupra domeniilor investigate. Rolul acestor analize este încercarea de a măsura gradul de inegalitate socială, în diferite sfere ale vieţii. A doua parte analizează politicile de suport cu rol în întărirea coeziunii sociale, atât la nivel european, cât şi la nivel local: politicile educaţionale, rolul flexisecurităţii, riscurile politicilor de dezvoltare bazate pe formarea capitalului social, sistemul de suport destinat familiei şi copilului, serviciul românesc de asistenţă socială, sistemul de pensii şi politicile publice din România. Primul capitol, Sustenabilitatea economică a gospodăriilor, ne arată că în România standardul de viaţă e scăzut (un indicator important, ne precizează autoarea Raluca Popescu, este ponderea ridicată a cheltuielilor alimentare, prezentă în gospodăriile româneşti). De asemenea, şi dimensiunea 414 RECENZII 8 subiectivă e consonantă cu cea obiectivă, aprecierile pe scala bogat – sărac şi aprecierea veniturilor familiei în raport cu necesităţile înregistrând valori mai degrabă negative. Ocuparea, ca dimensiune majoră a calităţii vieţii, este tratată în capitolul Calitatea ocupării şi dezvoltarea durabilă. Insistând pe complexitatea abordării ocupării atât la nivel individual (importanţa muncii, valorile individuale privind munca, evaluarea condiţiilor de muncă, satisfacţia cu locul de muncă), cât şi la nivel macro (structura pieţei de forţă de muncă: oportunităţile de ocupare în rândul tinerilor, femeilor, vârstnicilor, sănătatea şi siguranţa la locul de muncă, flexibilitatea şi securitatea, calificarea şi învăţarea continuă), autoarea capitolului ne arată că în România piaţa forţei de muncă surprinde inegalităţi consistente, considerate domenii de intervenţie socială: rata ocupării femeilor mai mică decât media UE, o rată mare a ocupării în agricultură, o rată a ocupării tinerilor mult mai redusă decât cea din UE, un echilibru muncă – timp liber deficitar datorită duratei extensive a timpului de lucru (media în România este de 40,4 ore pe săptămână faţă de cea din UE de 38 de ore pe săptămână – conform Labour Force Survey 2007). Capitolul despre locuire (Locuirea de calitate – parte a dezvoltării durabile) subliniază şi el polarizarea dintre anumite categorii sociale în ceea ce priveşte accesul la locuinţe dotate cu utilităţi sau densitatea de locuire. Astfel, mediul urban e mai bine dotat cu utilităţi faţă de cel rural, în schimb densitatea rezidenţială e mai ridicată în mediul urban. Diferenţe semnificative apar în privinţa celor două caracteristici ale locuirii între romi şi alte etnii. Astfel, conform datelor analizate de autoare, romilor le revine în medie 0,61 camere pe persoană, faţă de media în România care se plasează la 1,11 camere pe persoană. Dimensiunea subiectivă este surprinsă prin satisfacţia privind locuirea, destul de ridicată în România, deşi condiţiile obiective de locuit sunt scăzute faţă de alte ţări ale Uniunii Europene, situaţie explicată de autoare prin aşteptările scăzute ale populaţiei, datorate lipsei posibilităţii comparaţiei. Educaţiei îi este dedicat un capitol care analizează măsura în care incluziunea educaţională şi echitatea se reflectă în datele disponibile. Astfel, există aceleaşi discrepanţe între mediul rural şi cel urban privind performanţa şcolară, „inegalitatea şcolară reflectă inegalităţile sociale existente în societate” (p. 29). Mai mult, şi aprecierile populaţiei privind accesibilitatea învăţământului diferă în funcţie de mediul de rezidenţă (doar 18% dintre respondenţii din rural consideră că accesibilitatea formelor de învăţământ este ridicată, faţă de 34% dintre respondenţii provenind din mediul urban – date provenite din Diagnoza Calităţii Vieţii, 2006). O analiză a capitalului social (Capital social: România în context european) subliniază rolul relaţiilor sociale în dezvoltarea durabilă. Conform autorului, „capitalul social facilitează în mod direct dezvoltarea economică, prin contribuţia sa la facilitarea comunicării, la accesul indivizilor, grupurilor şi societăţilor la resursele controlate de ceilalţi” (p. 124). Analiza din acest capitol se orientează spre indicatori ai sociabilităţii românilor: frecvenţa relaţiilor cu prietenii, calitatea relaţiilor cu vecinii şi cu familia, încrederea generalizată. Ca o imagine de ansamblu, importanţa relaţiilor extrafamiliale pare să aibă o importanţă scăzută în rândul românilor, orientaţi spre un model de relaţionare de tip tradiţional. Profilul românului sociabil (înţeles prin frecvenţa ridicată a întâlnirilor, petrecerilor cu prieteni şi rude) este cel al tânărului, cu educaţie ridicată (liceu sau facultate), salariat din mediul urban mare şi autopoziţionat în clasa de sus. În ceea ce priveşte încrederea generalizată, România are un nivel mai degrabă scăzut faţă de celelalte ţări europene (aproximativ o treime din indivizi declară că se poate avea încredere în cei mai mulţi dintre oameni), însă mediul rural sărac înregistrează un nivel de 60%, autorul concluzionând că un astfel de nivel de încredere generalizată ridicat creează în comunităţile sărace premisele dezvoltării sustenabile. Capitolul Evaluări ale protecţiei sociale şi îngrijirii sănătăţii se concentrează asupra importanţei dimensiunii subiective, a evaluării protecţiei sociale şi a serviciilor de sănătate de către populaţie. Astfel, o mare parte dintre români evaluează negativ preocupările societăţii pentru ajutorul acordat celor aflaţi în nevoie – orfani, bătrâni singuri, persoane cu handicap (54%, conform datelor din Diagnoza Calităţii Vieţii, 2006). Evaluarea sistemului de îngrijire a sănătăţii este slabă (cu o medie de 2,5 pe o scală de la 1 la 5). Conform autoarei, evaluările reflectă situaţia modului în care serviciile de sănătate funcţionează, aşa cum este ea descrisă de indicatorii obiectivi (speranţa de viaţă scăzută faţă de alte ţări europene, mortalitate infantilă ridicată). Percepţia inegalităţii sociale este ilustrativ reflectată şi în percepţia grupurilor favorizate/defavorizate de tranziţie. Acest aspect subliniază tendinţa indivizilor de a privi perioada de 9 RECENZII 415 schimbare datorată tranziţiei în termeni de polarizare socială. Astfel, capitolul Câştigători şi pedanţi în perioada de tranziţie ne arată că grupurile percepute ca fiind cele mai favorizate de perioada de schimbare asociată tranziţiei sunt personalul de conducere, politicienii, antreprenorii şi minorităţile naţionale (ultimii, datorită drepturilor recunoscute după 1989), în timp ce grupurile cele mai defavorizate sunt percepute a fi agricultorii şi muncitorii. Unul dintre cele mai actuale domenii ale dezvoltării durabile, protecţia mediului, are dedicat un capitol (Protejarea mediului înconjurător, aspect-cheie al dezvoltării durabile) în care sunt analizate evaluările, percepţiile şi atitudinile populaţiei din România asupra problemelor ce ţin de mediu: calitatea generală a mediului, evaluarea asigurării apei potabile, calitatea aerului, canalizarea şi strângerea gunoiului, disponibilitatea financiară a românilor pentru prevenirea poluării mediului, efectele deteriorării mediului înconjurător, percepţia asupra consecinţelor inundaţiilor, atitudinea populaţiei rurale faţă de tăierea pădurilor. Concluzia generală a autoarei indică un nivel de conştientizare scăzut privind problemele de mediu şi o preocupare mult mai scăzută pentru protecţia lui, comparativ cu cetăţeni europeni. Coeziunea socială e vizibilă şi în conflictele sociale percepute de către populaţie. Astfel, „cu cât indicatorii care exprimă existenţa conflictelor sociale, a temerilor şi a ameninţărilor au valori mai mari, cu atât mai mult sunt slăbite coeziunea, solidaritatea şi incluziunea socială” (p. 174). Capitolul Conflicte sociale, temeri şi ameninţări resimţite de populaţie analizează evaluările şi percepţiile oamenilor cu privire la aceste aspecte, instituind o abordare prin prisma dimensiunii subiective a calităţii vieţii. Conflictele cele mai des întâlnite sunt percepute a fi între oameni cu vederi politice diferite (43 %), între săraci şi bogaţi (26%) şi între salariaţi şi manageri (19%), celelalte categorii de răspuns (tineri şi vârstnici, oameni de religii diferite, români şi alte naţionalităţi) având valori mai mici. Temerile populaţiei sunt analizate prin rezultatele cercetărilor de diagnoză a calităţii vieţii. Cele mai intense temeri („se tem mult”) sunt faţă de preţuri şi impozite, aceste două variante de răspuns obţinând cele mai multe procente în toţi anii de desfăşurare a diagnozei. Importanţa studierii temerilor, ne arată autorul, rezidă în faptul că valorile acestora „sunt atât indicatori ai situaţiilor individuale, cât şi indicatori sociali, respectiv de eficacitate a politicilor publice” (p. 184). Partea a II-a a lucrării prezintă politicile de suport la nivel comparativ european, cu analize detaliate în cazul României, în domeniile analizate anterior: educaţie, ocupare, capital social, familie şi protecţia copilului, asistenţă socială, sistemul de pensii şi participarea publică în luarea deciziilor în politicile publice. Capitolul Educaţie şi formare profesională în România. Politici de suport analizează concluziile Raportului asupra progreselor înregistrate de ţările membre UE în realizarea coeziunii sociale şi economice (mai 2007). Raportul propune o serie de recomandări pe componenta educaţiei: descentralizarea şi creşterea gradului de autonomie a sistemului de învăţământ; compatibilizarea sistemelor de învăţământ naţionale cu standardele europene, asigurarea calităţii educaţiei; asigurarea accesului egal la educaţie şi formarea profesională a întregii populaţii; adaptarea educaţiei şi formării profesionale la cerinţele sociale şi ale pieţei muncii. Autoarea analizează aceste recomandări ale raportului pentru a stabili în ce măsură ele sunt aplicate în contextul educaţional românesc. Flexisecuritatea reprezintă conceptul-cheie în politicile de ocupare analizate în capitolul Flexisecuritarea – principiul politicilor postmoderne de ocupare. Cele două valori ale politicilor, flexibilitatea şi securitatea, sunt discutate de autoare prin prisma măsurii în care ele se regăsesc în politicile de ocupare actuale din România. Flexibilitatea se referă, în general, la „promovarea ocupării şi acceptarea locurilor de muncă atipice” (p. 213), precum joburi part-time sau joburi cu program de lucru variabil. Securitatea înglobează „nivelul de protejare a salariaţilor printr-un sistem de securitate a ocupării (...), dezvoltarea competenţelor personale sau profesionale, ori accesul la competenţele care permit progresul în viaţa profesională, la suport în găsirea unui alt loc de muncă” (p. 215). În acest sens, autoarea analizează consecinţele celor două strategii complementare ale politicilor de flexisecuritate a pieţei muncii: politicile de stopare a muncii la negru şi calitatea ocupării. Concluziile se orientează spre rolul important al flexibilităţii în rezolvarea unor probleme ale categoriilor sociale aflate în dificultatea de a îmbina cariera cu viaţa de familie (studenţi, persoane vârstnice, persoane cu copii), cât şi al securităţii, de a atenua efectele migraţiei. 416 RECENZII 10 Dacă în prima parte a volumului este subliniat rolul pe care relaţiile sociale îl au în dezvoltarea durabilă, în capitolul Riscurile politicilor de dezvoltare bazate pe formarea capitalului social se atrage atenţia asupra unor probleme ce pot apărea în implementarea proiectelor de dezvoltare comunitară care se bazează pe utilizarea, formarea sau sporirea capitalului social. Autorul subliniază că, deşi aceste proiecte (iniţiate la noi prin Fondul Român de Dezvoltare Socială) prezintă efecte benefice atât în plan material, cât şi sociouman, există riscul apariţiei unor procese cu efecte perverse, precum: întărirea accentuată a capitalului de tip bonding sau a celui de tip bridging. În privinţa capitalului de tip bonding, „dezvoltarea sa în exces poate determina blocarea relaţiilor cu restul lumii, izolarea comunităţii” (p. 238), în timp capitalul de tip bridging reprezintă o sursă importantă de acces la informaţii noi, utile dezvoltării sociale. În lipsa lui, notează autorul, se produce privarea de „acces rapid şi simplu la informaţii noi privind posibilii donori pentru dezvoltarea unor proiecte de dezvoltare” (p. 238). Capitolul Sistemul de suport destinat familiei şi copilului îşi propune să analizeze structura sistemul de prestaţii destinate familiei, la nivel comparativ european. Astfel, autoarea descrie principalele beneficii acordate familiilor şi copilului, urmărindu-le evoluţia în România şi în spaţiul UE. De asemenea, ne arată că politica familială la nivelul UE nu este una unitară, preocupările pentru acest domeniu fiind considerate de autoare mai ridicate în România decât în alte ţări europene, atât prin susţinerea financiară (Conform Eurostat 2004, ponderea cheltuielilor privind familia şi copilul în total cheltuieli sociale era de 11,4%, România situându-se astfel pe locul 3 după Luxemburg şi Irlanda), cât şi prin susţinerea formală dată de existenţa Ministerului Muncii, Familiei şi Egalităţii de Şanse. Următorul capitol, Politici de furnizare a serviciilor de asistenţă socială în România, face o scurtă analiză a premiselor de externalizare (contractare socială) a serviciilor de asistenţă socială către organizaţii non-guvernamentale, pornind de la modelul altor ţări europene, unde instituţiile publice furnizează doar acele servicii pe care piaţa privată nu le poate oferi. În prima parte a articolului, autoarea evidenţiază o serie de condiţii necesare pentru realizarea descentralizării serviciilor sociale şi a transferului de competenţe. În a doua parte, ne este prezentat un mecanism de contractare socială printr-o serie de paşi necesari în etapele politicii publice din domeniul serviciilor sociale: planificare, contractare, furnizare şi evaluare. Capitolul Soluţii posibile pentru consolidarea sistemului de pensii în România face o scurtă diagnoză a sistemului de pensii în starea lui actuală, urmărind momente-cheie ale schimbării acestuia, din 1912 până în prezent. De asemenea, autorul surprinde starea actuală a diferiţilor indicatori ai funcţionării sistemului de pensii (nivelul contribuţiilor de asigurări sociale de pensii, rata de dependenţă, rata de înlocuire a venitului prin pensie, vârsta de pensionare, vechimea în muncă), făcând propuneri pentru măsuri de consolidare a acestuia. Volumul se încheie cu un articol dedicat participării publice – Politici publice şi participare publică în România, care încearcă să surprindă caracteristicile consultării publice în România, pornind de la o cercetare realizată în 2006, sub egida Centrului de Resurse pentru Participare Publică. Conform autoarei, „consultarea şi participarea publică pot fi definite ca implicare a cetăţenilor în managementul deciziilor şi oferta de servicii” (p. 286). Această implicare poate fi de mai multe tipuri: informare, consultare (cetăţeanul oferă feedback cu privire la opţiunile de politică publice) sau participare activă (cetăţeanul e privit ca partener în luarea deciziilor în politica publică). Capitolul subliniază că în România tipul de implicare posibil este cel al consultării publice. De asemenea, sunt prezentate beneficiile participării publice, obstacolele ce stau în calea acestui proces în spaţiul românesc, cât şi criticile orientării participative în politica publică. Lucrarea de faţă prezintă avantajul datelor actuale furnizate de analizele întreprinse, constituindu-se ca o reactualizare a domeniului calităţii vieţii (prin prisma înglobării conceptelor de coeziune socială şi dezvoltare durabilă). Diversitatea temelor abordate şi a surselor de date analizate face din acest volum atât un ghid util din punct de vedere metodologic, cât şi un suport teoretic cuprinzător pentru cei care doresc aprofundarea uneia dintre problemele tratate. Laura Tufă 